text: अर्धवार्षिक परीक्षायां भवती प्रथमश्रेण्याम् उत्तीर्णा इति ज्ञातवत्याः मम महान् सन्तोषः जातः । भवत्याः अध्ययनम् अपि सम्यक् प्रचलति इति महतः सन्तोषस्य विषयः । विरामारम्भ-समनन्तरम् एव गृहम् आगच्छतु । विरामसमये वयं सर्वे मिलित्वा बेलूरु, हलेबीडु इत्यादि-स्थानानि द्रष्टुं गच्छाम । किशोरः भवत्याः प्रतीक्षायामेव अस्ति । आहारविषये सर्वदा जागरूकता भवतु । 'शरीरमाद्यं खलु धर्मसाधनम्' इति वाक्यं जानाति किल ! आरोग्यं निर्लक्ष्य मा पठतु । भोजनादिकं समये समये भवतु ।।
  